贈道士張謙中
作者：饒節
朝代：宋

paragraphs: 道人髭鬚似民部，平生篆隸心獨苦。
世間筆墨一點無，駸駸氣象追千古。
道人得師在何許，秦漢鼎彝周石鼓。
若嶧山碑若詛楚，二李而下初不數。
異時心醉不窺園，依繩作直規作圓。
一朝妙解古人意，脫落尺度誠其天。
嗟君絕藝世無敵，勿示時流渠未識。
我亦當年好古人，推席爲君三歎息。